**Misli za pridigo**

Ali vam je to znano? Srečate ugledno osebo in želite govoriti z njo. Vendar si ne upate stopiti do nje. Dobro je, če srečaš dobrega prijatelja, ki to osebo pozna in potem on vzpostavi stik.

Prav to se je zgodilo Grkom, ki so prišli v Jeruzalemu in so želeli spoznati Jezusa. Dobro, da so srečali nekoga, ki je bil njihov – to razodeva njegovo grško ime – Filip (ljubitelj konjev). On pozna Jezusa in skupaj z Andrejem gresta k temu Učitelju. Tako lažje pridejo v stik z ugledno osebo. Ti Grki so imeli jasen cilj: Če smo že v Jeruzalemu, želimo spoznati tudi rabija, učitelja Jezusa, o katerem smo že toliko slišali. – Nekako tako se je verjetno zgodilo.

Kaj pa ljudje, ki nimajo dovolj samozavesti, da bi nekoga nagovorili? Predvsem so to ljudje v naši bližini, ki so zdrsnili v socialno revščino in ne vedo več, kako in kaj. Morda danes potrebujemo ljudi, ki lahko, tako kot Filip in Andrej, tiste na robu družbe spet pripeljejo na pravo pot do pravih mest in ljudi. Za to je potrebno veliko tankočutnosti, vztrajnosti in dobre mreže, da bi bili dobri poznavalci/poznavalke revščine v naših župnijah. Morda potrebujejo ti ljudje tudi usposabljanje in konkretno nalogo.

V Prvi cerkvi so bili diakoni oči in ušesa krščanske skupnosti. Njihova naloga je bila skrbeti za pomoči potrebne. Tu so omenjene vdove, sirote in tujci, starši samohranilci, brezposelni in ljudje z migrantskim ozadjem. Ta skrb za pomoč na kraju samem ustreza osnovnemu poslanstvu Caritas.

Profesor dr. Paul Michael Zulehner pravi: »Kdor se potopi v Boga, se takoj znajde med ubogimi in obratno!« Torej, ko v nedeljo obhajamo bogoslužje tukaj v cerkvi, se tako rekoč potopimo v Boga, nato pa bi morali v tednu, ki je pred nami, takoj pristopiti k najrevnejšim med revnimi. Tako preprosto je in tako težko hkrati. Vsekakor je vredno poskusiti, saj vendar sledimo Jezusu. Morda nam pa ravno današnja tiha nedelja, nedelja trpljenja, ki je tudi nedelja Caritas, daje priložnost, da krenemo po stopinjah Jezusa iz Nazareta.

Ofer je danes namenjen ljudem, ki so v stiski, posebej med nami. Na ta način lahko s svojim darom vsaj malo prispevamo k lajšanju trpljenja v naši deželi in pomagamo ljudem, da ponovno najdejo pogum in veselje do življenja.